Priekšlikums PADOMES ĪSTENOŠANAS LĒMUMS, ar ko Itālijai saskaņā ar Direktīvas 2003/96/EK 19. pantu atļauj noteiktos ģeogrāfiskos apgabalos piemērot samazinātas nodokļu likmes apkurē izmantojamai gāzeļļai un sašķidrinātai naftas gāzei /* COM/2014/0395 final - 2014/0200 (NLE) */





PASKAIDROJUMA RAKSTS 1. PRIEKŠLIKUMA KONTEKSTS · Priekšlikuma pamatojums un mērķi Nodokļu uzlikšanu energoproduktiem un elektroenerģijai ES reglamentē Padomes Direktīva 2003/96/EK[1] (turpmāk “Enerģijas nodokļu direktīva” vai “direktīva”). Saskaņā ar minētās direktīvas 19. panta 1. punktu un papildus 5., 15. un 17. pantā paredzētajiem noteikumiem Padome pēc Komisijas priekšlikuma ar vienprātīgu lēmumu var atļaut jebkurai dalībvalstij ieviest turpmākus atbrīvojumus no akcīzes nodokļa vai akcīzes nodokļa samazinājumus īpašu politisku apsvērumu dēļ. Priekšlikuma mērķis ir ļaut Itālijai noteiktos ģeogrāfiskos apgabalos, kas atrodas īpaši neizdevīgā situācijā, piemērot samazinātas nodokļu likmes apkurē izmantojamai gāzeļļai un sašķidrinātai naftas gāzei (LPG), lai šo ģeogrāfisko apgabalu iedzīvotājiem daļēji kompensētu papildu izmaksas par apkuri. Augsto izmaksu par apkuri iemesls ir vai nu ļoti bargi klimatiskie apstākļi šādās zonās, vai arī bargi klimatiskie apstākļi vai izolētība apvienojumā ar kurināmā sagādes grūtībām. · Vispārīgais konteksts Ar 2012. gada 31. maija vēstuli Itālijas iestādes lūdza atļauju noteiktos ģeogrāfiskos apgabalos, kas atrodas īpaši neizdevīgā situācijā, piemērot samazinātas nodokļu likmes apkurē izmantojamai gāzeļļai un LPG, atjaunojot 2008. gada 7. aprīļa Padomes Lēmumu 2008/318/EK, ar ko Itālijai saskaņā ar Direktīvas 2003/96/EK 19. pantu atļauj noteiktos ģeogrāfiskos apgabalos piemērot samazinātas nodokļu likmes apkurē izmantojamai gāzeļļai un sašķidrinātai naftas gāzei[2]. Ar šo lēmumu Itālijai tika atļauts līdz 2012. gada 31. decembrim noteiktos apgabalos, kuri atrodas īpaši neizdevīgā situācijā, piemērot samazinātas akcīzes nodokļa likmes apkurē izmantojamam vietējam kurināmajam un LPG. Turklāt Itālijas iestādes ir iekļāvušas savā pieprasījumā atļaujas darbības jomas paplašināšanu, lai atļauja attiektos uz pašvaldībām, kuras neietilpst F klimata joslā, bet ietilpst provincēs, kurās vairāk nekā 70 % pašvaldību ir klasificētas F klimata joslā. Itālijas iestādes 2012. gada 4. decembrī, 2013. gada 16. jūlijā, 2013. gada 31. decembrī un 2014. gada 22. janvārī sniedza papildu informāciju un precizējumus. Ar 2014. gada 19. marta vēstuli Itālijas iestādes informēja Komisiju, ka tās lūdz par 6 gadiem pagarināt atļauju, kas piešķirta ar Padomes Lēmumu 2008/318/EK, sarakstam nepievienojot jaunas pašvaldības, kā sākotnēji pieprasīts. Kā pamatojumu prasībai piemērot atkāpi Itālija norāda uz savas teritorijas neviendabīgumu ar atšķirīgiem klimata un ģeogrāfiskiem apstākļiem. Itālijā valsts akcīzes nodokļa līmeņi apkurē izmantojamai gāzeļļai un LPG ir salīdzinoši augsti. Lai neradītu pārmērīgu slogu atsevišķiem patērētājiem, kuri ir sevišķi atkarīgi no apkures, Itālija ieviesa samazinātas nodokļu likmes dažās savas teritorijas daļās un vēlas turpināt piemērot to pašu samazinājumu, kas ieviests 2006. gadā. Nodokļa samazinājums gāzeļļai ir EUR 129,11 par 1000 litriem (samazinot piemērojamo nodokļa likmi līdz EUR 274,10 par 1000 litriem), savukārt LPG – EUR 159,07 par 1000 kg (samazinot piemērojamo nodokļa likmi līdz EUR 30,87 par 1000 kg). Piemērojamās nodokļu likmes ir lielākas par šajā direktīvā noteiktajiem minimālajiem nodokļu līmeņiem. Nodokļu samazinājumu piemēro ģeogrāfiskiem apgabaliem, kas atbilst turpmāk norādītajiem kritērijiem. Saskaņā ar Itālijas Likuma Nr. 448/1998 8. panta 10. punktu minētā priekšrocība attiecas uz attiecīgo kurināmo (gāzeļļu un LPG), ko izmanto pašvaldībās: · kas klasificētas F joslā, kā tas minēts Prezidenta 1993 gada 26. augusta Dekrētā Nr. 412; · kurās nav gāzes piegādes tīkla un kuras ir klasificētas E klimata joslā, kā minēts iepriekš minētajā Prezidenta dekrētā Nr. 412/1993. Šajā gadījumā saskaņā ar Likuma Nr. 448/1998 8. panta 10. punkta c) apakšpunkta 4) daļu minētā priekšrocība tiks atcelta, tiklīdz pašvaldībā tiks nodrošināts savienojums ar gāzes piegādes tīklu; · Sardīnijas reģionā un uz mazākām salām tikmēr, kamēr attiecīgajā komūnā nav pieejams dabasgāzes tīkls; šī [nodokļu] režīma daļa attiecas uz visām Itālijas salām, izņemot Sicīliju. Nodokļu priekšrocības nevar apvienot ar citu akcīzes nodokļa samazinājumu. Saskaņā ar Itālijas iestāžu sniegto informāciju nodokļu diferenciācijas pamatā ir objektīvi kritēriji un tās mērķis ir nodrošināt ģeogrāfisku līdzsvaru ar pārējo Itālijas teritoriju, t.i., tās mērķis ir, samazinot pārmērīgi augstās izmaksas par apkuri, nostādīt to apgabalu iedzīvotājus, kuros piemēro nodokļu samazinājumu, vienlīdzīgākā situācijā ar pārējiem Itālijas iedzīvotājiem. Nodokļa samazinājuma apmērs ir vienāds visiem lietotājiem; tam ir vienīgi daļēji jākompensē papildu izmaksas par apkuri, ko rada aukstais klimats vai grūtības ar kurināmā sagādi, to apgabalu iedzīvotājiem, kuros piemēro nodokļu samazinājumu. Saskaņā ar Itālijas iestāžu sniegto informāciju kalnainajos reģionos papildu izmaksas par LPG transportēšanu ir par 120 % augstākas nekā pārējā valsts teritorijā; gāzeļļai tās ir par 132 % augstākas. Saskaņā ar Itālijas iestāžu sniegto informāciju E un F klimata joslā nodokļu samazinājums vidēji ir 11–12 % no apkurē izmantojamās gāzeļļas un LPG cenas. Šie skaitļi ir jāsalīdzina ar vidējām apkures izmaksām: klimata apstākļu dēļ E klimata joslā tās ir par 90 % augstākas nekā vidēji valstī un F klimata joslā – par 170 % augstākas nekā vidēji valstī. Salu specifika ir saistīta ar to, ka to ģeogrāfisko īpatnību dēļ kurināmā piegāde ir ierobežota, un transporta papildu izmaksu dēļ cenas uz salām ir augstākas nekā cenas Itālijas kontinentālajā daļā. Itālijas iestādes ir apstiprinājušas, ka nodokļu samazināšana nerada pārmērīgu kompensāciju un LPG un gāzeļļas cenas nav zemākas par Itālijas kontinentālajā daļā noteiktajām cenām. Attiecībā uz subsīdiju piemērošanu mazākās salās – konkrētajās vietās loģistikas ķēde nenoliedzami ir dārgāka nekā kontinentālajā Itālijā. Augstāku izmaksu iemesls ir galvenās loģistikas trūkums, kas sadārdzina sadales izmaksas. Augstāku izmaksu iemesls ir arī apgrūtināta piekļuve pa zemes ceļiem, augstākas kurināmā izmaksas nekā kontinentālajā daļā, transportēšanas izmaksas piekļuvei mazajām salām un ierobežots individuālo piegādātāju skaits. Itālijas iestādes lēš, ka izmaksas ir par 10–15 % augstākas nekā atbilstīgas izmaksas Itālijas kontinentālajā daļā. Itālijas iestādes paskaidro, ka pēdējo trīs gadu laikā pasākums ir samazinājis galīgo iepirkuma cenu apkurē izmantojamai LPG un gāzeļļai par aptuveni 10 %. Itālijas iestādes paskaidro, ka minētajos apgabalos netiek attīstīts dabasgāzes tīkls, kas šīs kalnu komūnas, Sardīniju un mazās salās nostāda vēl neidevīgākā stāvoklī. Pasākumam paredzētie ikgadējie budžeta izdevumi ir aptuveni EUR 230 miljoni. · Spēkā esošie noteikumi priekšlikuma jomā Padomes 2003. gada 27. oktobra Direktīva 2003/96/EK, kas pārkārto Kopienas noteikumus par nodokļu uzlikšanu energoproduktiem un elektroenerģijai, un Padomes 2008. gada 7. aprīļa Lēmums 2008/318/EK, ar ko Itālijai saskaņā ar Direktīvas 2003/96/EK 19. pantu atļauj noteiktos ģeogrāfiskos apgabalos piemērot samazinātas nodokļu likmes apkurē izmantojamai gāzeļļai un sašķidrinātai naftas gāzei. Atbilstība pārējiem ES politikas virzieniem un mērķiem Katrs lūgums piešķirt atkāpi saskaņā ar Enerģijas nodokļu direktīvas 19. pantu Komisijai jāizskata, ņemot vērā iekšējā tirgus pareizu darbību, nepieciešamību nodrošināt godīgu konkurenci un ES veselības, vides, enerģētikas un transporta politiku. Nodokļa diferenciācija daļēji kompensē papildu izmaksas par apkuri, kas iedzīvotājiem rodas noteiktos Itālijas ģeogrāfiskos apgabalos, kas salīdzinājumā ar pārējo teritoriju ir īpaši nelabvēlīgā stāvoklī un kur standarta nodokļa likme, kas piemērojama apkurē izmantojamai LPG un gāzeļļai, tādēļ radītu pārmērīgu nodokļu slogu. Minētais nelabvēlīgais ģeogrāfiskais stāvoklis ir cēlonis papildu izmaksām par apkuri, kas rodas bargo klimatisko apstākļu vai izolētība dēļ apvienojumā ar alternatīvās apkures resursu nepieejamību šajās joslās, proti piekļuves neesamību dabasgāzes tīklam. Samazinātā nodokļu likme gāzeļļai un LPG vēl aizvien ir augstāka par ES minimālajiem nodokļu līmeņiem, kuri noteikti ar Enerģijas nodokļu direktīvu, un tikai daļēji kompensē papildu izmaksas par apkuri, kas rodas attiecīgajos ģeogrāfiskajos apgabalos. Tādējādi var uzskatīt, ka samazinājums ir saderīgs ar mērķi nodrošināt nodokļu atvieglojumu, lai uzlabotu energoefektivitāti. Nav konstatēts, ka šis pasākums būtu nesaderīgs ar attiecīgajiem ES politikas virzieniem vides un enerģētikas jomā. Turklāt šis pasākums ir pieņemams no iekšējā tirgus pareizas funkcionēšanas un nepieciešamības nodrošināt godīgu konkurenci perspektīvas. Tā mērķis ir daļēji kompensēt papildu izmaksas par apkuri, kas saistītas ar attiecīgo apgabalu objektīviem apstākļiem. Nodokļa samazinājumu nesummē ar cita veida nodokļu samazinājumiem, un to nepiemēro kurināmā cita veida izmantošanai, kā vien telpu apkurei. Enerģijas nodokļu direktīvas 19. panta 2. punktā turklāt noteikts, ka saskaņā ar šo noteikumu pieņemtie pasākumi jāierobežo laika izteiksmē, un nosaka maksimālo sešu gadu periodu ar iespēju to pagarināt. Tā kā minētajam nodokļu pasākumam ir pagaidu raksturs, Komisija uzskata, ka tā pagarināšanai būtu jāsniedz Itālija pietiekami daudz laika, lai varētu novērtēt pasākuma ietekmi uz vidi un lai varētu ieviest stimulus ar mērķi paaugstināt energoefektivitāti, un tos izvērtēt. Pasākumu pagarināšanai būtu jāsniedz Itālijas iestādēm pietiekami daudz laika, lai savāktu informāciju, kas nepieciešama šāda novērtējuma veikšanai. Tas arī dos signālu, ka nākotnē galvenā uzmanība būs vērsta uz mērķtiecīgākiem enerģijas taupīšanas pasākumus, lai uzlabotu energoefektivitāti un nodrošinātu labvēlīgu ietekmi uz vidi. Tādēļ šajā posmā šķiet piemēroti piešķirt atļauju uz trīs gadiem. Noteikumi par valsts atbalstu Itālijas iestāžu plānotās samazinātas nodokļu likmes gāzeļļai EUR 274,10 par 1000 litriem un apkurē izmantojamai LPG EUR 30,87 par 1000 kg saskaņā ar Direktīvas 2003/96/EK 9. pantu ir augstākas par ES minimālajiem nodokļu līmeņiem. Tāpēc uz pasākumu attiecas Padomes Regulas 800/2008/EK[3] (“vispārējā grupu atbrīvojuma regula”) 25. panta noteikumi, un tādējādi tas būtu uzskatāms par saderīgu ar iekšējo tirgu un par atbrīvotu no paziņošanas prasības. Sākotnēji vispārējās grupu atbrīvojuma regulas spēkā esības periods bija līdz 2013. gada 31. decembrim, bet ar Komisijas Regulu 1224/2013/ES[4] to pagarināja līdz 2014. gada 30. jūnijam. Ja Komisija pirms Padomes lēmuma paziņošanas par šo priekšlikumu pieņems jaunus valsts atbalsta noteikumus, tad saskaņā ar šiem jaunajiem noteikumiem būs atkārtoti jāizvērtē paziņošanas pienākumi. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMS · Apspriešanās ar ieinteresētajām personām Šis priekšlikums attiecas vienīgi uz Itāliju. · Ekspertu atzinumu pieprasīšana un izmantošana Neatkarīgu ekspertu atzinums nebija vajadzīgs. · Ietekmes novērtējums Šis priekšlikums attiecas uz atļaujas piešķiršanu atsevišķai dalībvalstij pēc tās lūguma. 3. PRIEKŠLIKUMA JURIDISKIE ASPEKTI Priekšlikuma mērķis ir ļaut Itālijai atkāpties no Padomes Direktīvas 2003/96/EK vispārējiem noteikumiem un piemērot samazinātu nodokļu likmi apkurē izmantojamai gāzeļļai un LPG. Juridiskais pamats Padomes Direktīvas 2003/96/EK 19. pants. Subsidiaritātes princips Netiešo nodokļu uzlikšana, kas minēta LESD 113. pantā, pati par sevi nav ekskluzīvā Kopienas kompetencē LESD 3. panta nozīmē. Tomēr dalībvalstu kompetences šajā jomā stingri nosaka un ierobežo esošie ES tiesību akti. Saskaņā ar Direktīvas 2003/96/EK 19. pantu vienīgi Padome ir tiesīga atļaut dalībvalstij ieviest turpmākus atbrīvojumus vai samazinājumus minētā noteikuma nozīmē. Dalībvalstis nevar aizstāt Padomi. Tādējādi šajā priekšlikumā ir ievērots subsidiaritātes princips. Proporcionalitātes princips Šajā priekšlikumā ir ievērots proporcionalitātes princips. Nodokļa samazinājums nepārsniedz konkrētā mērķa sasniegšanai vajadzīgo (skat. iepriekšminētos apsvērumus par iekšējā tirgus un godīgas konkurences aspektiem). Juridisko instrumentu izvēle Ierosinātais juridiskais instruments: Padomes Īstenošanas lēmums. Direktīvas 2003/96 19. pants paredz tikai šāda veida pasākumu. 4. IETEKME UZ BUDŽETU Minētais pasākums Savienībai nerada finansiālu un administratīvu apgrūtinājumu. Priekšlikums neietekmē Savienības budžetu. 2014/0200 (NLE) Priekšlikums PADOMES ĪSTENOŠANAS LĒMUMS, ar ko Itālijai saskaņā ar Direktīvas 2003/96/EK 19. pantu atļauj noteiktos ģeogrāfiskos apgabalos piemērot samazinātas nodokļu likmes apkurē izmantojamai gāzeļļai un sašķidrinātai naftas gāzei EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Padomes 2003. gada 27. oktobra Direktīvu 2003/96/EK, kas pārkārto Kopienas noteikumus par nodokļu uzlikšanu energoproduktiem un elektroenerģijai[5], un jo īpaši tās 19. panta 1. punktu, ņemot vērā Eiropas Komisijas priekšlikumu, tā kā: (1) Saskaņā ar Direktīvas 2003/96/EK 19. panta 1. punktu Itālija noteiktos apgabalos, kas atrodas īpaši neizdevīgā situācijā, bija pilnvarota piemērot samazinātas akcīzes nodokļa likmes apkurē izmantojamai gāzeļļai un LPG. Atļauja bija piešķirta ar Padomes 2008. gada 7. aprīļa Lēmumu 2003/96/EK, ar ko Itālijai saskaņā ar Direktīvas 19. pantu atļauj noteiktos ģeogrāfiskos apgabalos piemērot samazinātas nodokļu likmes apkurē izmantojamai gāzeļļai un sašķidrinātai naftas gāzei,[6] līdz 2012. gada 31. decembrim. (2) Ar 2012. gada 31. maija vēstuli Itālijas iestādes lūdza atļauju noteiktos ģeogrāfiskos apgabalos, kas atrodas īpaši neizdevīgā situācijā, piemērot samazinātas nodokļu likmes apkurē izmantojamai gāzeļļai un LPG, attiecībā uz dažām jomām pagarinot ar iepriekšminēto Padomes lēmumu iedibināto praksi un darot to, pirms lēmums ir zaudējis spēku. Papildu informāciju un precizējumus Itālijas iestādes sniedza 2012. gada 4. decembrī, 2013. gada 16. jūlijā, 2013. gada 31. decembrī un 2014. gada 22. janvārī. Ar 2014. gada 19. marta vēstuli Itālijas iestādes lūdza atjaunot atļauju, kas piešķirta ar Padomes Lēmumu 2008/318/EK, nemainot tās teritoriālo piemērošanu. Atļauja tika pieprasīta uz laiku no 2013. gada 1. janvāra līdz 2018. gada 31. decembrim. (3) Itālijai ir ļoti neviendabīga teritorija ar atšķirīgiem klimata un ģeogrāfiskiem apstākļiem. Ņemot vērā Itālijas teritoriālās īpatnības, tā ieviesa samazinātas nodokļu likmes gāzeļļai un LPG, lai iedzīvotājiem noteiktos ģeogrāfiskos apgabalos daļēji kompensētu pārmērīgi augstās izmaksas par apkuri. (4) Nodokļa diferenciācijas pamatā ir objektīvi kritēriji un tās mērķis ir nostādīt to apgabalu iedzīvotājus, kuros piemēro nodokļu samazinājumu, vienlīdzīgākā situācijā ar pārējiem Itālijas iedzīvotājiem, samazinot pārmērīgi augstās izmaksas par apkuri, ko rada bargi klimatiskie apstākļi vai – salīdzinājumā ar pārējo Itālijas teritoriju – lielākas grūtības sagādāt kurināmo. (5) Nodokļu samazinājumu piemēro ģeogrāfiskiem apgabaliem, kuri atbilst šādiem kritērijiem: i) visbargākie klimata apstākļi Itālijas teritorijā (komūnas, kuras klasificētas F joslā, kā tas noteikts Prezidenta 1993 gada Dekrētā Nr. 412[7]), bargi klimatiskie apstākļi apvienojumā ar kurināmā sagādes grūtībām (komūnas, kuras ir klasificētas E joslā, kā noteikts Prezidenta 1993 gada Dekrētā Nr. 412, tikmēr, kamēr komūnā nav pieejams dabasgāzes tīkls), ģeogrāfiskā izolētība apvienojumā ar kurināmā sagādes grūtībām un kurināmā sagādes dārdzību: Sardīnija un mazās salas. Tā kā dabasgāzes tīkla izbūve ievērojami samazinātu papildu izmaksas par apkuri un jo īpaši uzlabotu patērētājiem pieejamo kurināmo izvēles klāstu, samazināto likmju piemērošana vajadzības gadījumā ir ierobežota līdz brīdim, kad attiecīgajā komūnā būs izbūvēts dabasgāzes tīkls. (6) Komisija ir izskatījusi pasākumu un secinājusi, ka tas nekropļo konkurenci un nekavē iekšējā tirgus darbību, kā arī to nevar uzskatīt par nesaderīgu ar ES vides, enerģētikas un transporta politiku. Samazinātā nodokļu likme gāzeļļai un LPG vēl aizvien ir augstāka par ES minimālajiem nodokļu līmeņiem, kuri noteikti ar Direktīvu 2003/96/EK, un tikai daļēji kompensē papildu izmaksas par apkuri, kas rodas attiecīgajos ģeogrāfiskajos apgabalos. (7) Attiecīgais pasākums piemērojams tikai telpu apkures mērķiem (gan privātpersonām, gan uzņēmumiem); to neattiecina uz minēto produktu cita veida izmantošanu. Saskaņā ar Itālijas iestāžu sniegto informāciju nodokļu atvieglojuma summu uzņēmējiem katrā atsevišķā gadījumā reglamentē Komisijas 2013. gada 18. decembra Regula (ES) Nr. 1407/2006 par LESD 107. un 108. panta piemērošanu de minimis atbalstam[8]. Tomēr, ja nodokļu atvieglojums atsevišķam uzņēmumam pārsniedz šajā regulā noteikto maksimālo robežu, par to būtu jāinformē Komisiju saskaņā ar Padomes 2013. gada 22. jūlija Regulu (EK) 659/1999, ar ko nosaka sīki izstrādātus noteikumus EK līguma 93. panta piemērošanai[9]. (8) Ņemot vērā šī pasākuma iespējamo ietekmi uz vidi, šķiet lietderīgi piešķirt atļauju uz trīs gadiem. Šāds piemērošanas laikposms sniegtu Itālijas iestādēm pietiekami daudz laika, lai izvērtētu pasākuma ietekmi uz vidi, un norādītu arī to, ka nākotnē ir jāievieš mērķtiecīgāki enerģijas taupīšanas pasākumi, lai uzlabotu energoefektivitāti un nodrošināt pozitīvu ietekmi uz vidi, IR PIEŅĒMUSI ŠO LĒMUMU. 1. pants Ar šo Itālija ir pilnvarota piemērot samazinātas nodokļu likmes apkurē izmantojamai gāzeļļai un sašķidrinātai naftas gāzei šādos ģeogrāfiskos apgabalos, kas atrodas īpaši neizdevīgā situācijā: 1. komūnās, kas atrodas F klimata joslā, kā noteikts ar 1993. gada 26. augusta Prezidenta dekrētu Nr. 412; 2. komūnās, kas atrodas E klimata joslā, kā noteikts ar 1993. gada 26. augusta Prezidenta dekrētu Nr. 412; 3. Sardīnijas un mazo salu komūnās[10]. Lai izvairītos no pārmērīgas kompensācijas, samazinājums nedrīkst būt lielāks par papildu izmaksām par apkuri attiecīgajos apgabalos. Nodokļa samazinājums Sardīnijā un mazajās salās nedrīkst izraisīt cenas krišanos līdz līmenim, kas ir zemāks par tā paša kurināmā cenu Itālijas kontinentālajā daļā. Samazinātajai likmei ir jāatbilst Padomes Direktīvas 2003/96/EK prasībām un jo īpaši 9. pantā minētajiem minimālajiem nodokļu līmeņiem. 2. pants Pielikuma 2. un 3. punktā minēto ģeogrāfisko apgabalu atbilstība ir atkarīga no dabasgāzes tīkla nepieejamības komūnā. 3. pants Šis lēmums stājas spēkā tā paziņošanas dienā. Lēmums zaudē spēku pēc trim gadiem. 4. pants Šis lēmums ir adresēts Itālijas Republikai. Briselē, Padomes vārdā– priekšsēdētājs [1] Padomes 2003. gada 27. oktobra Direktīva 2003/96/EK, kas pārkārto Kopienas noteikumus par nodokļu uzlikšanu energoproduktiem un elektroenerģijai (OV L 283, 31.10.2003., 51. lpp.); pēdējo reizi grozīta ar Direktīvu 2004/74/EK un Direktīvu 2004/75/EK (OV L 157,30.4.2004, 87. un 100. lpp.). [2] OV L 109, 19.4.2008., 27.–29 lpp. [3] Komisijas 2008. gada 6. augusta Regula (EK) Nr. 800/2008/EK, kas atzīst noteiktas atbalsta kategorijas par saderīgām ar kopējo tirgu, piemērojot Līguma 87. un 88. pantu, OV L 214, 9.8.2008., 3. lpp. [4] OV L 320, 30.11.2013. [5] OV L 283, 31.10.2003., 51. lpp. Direktīvā jaunākie grozījumi izdarīti ar Direktīvu 2004/75/EK (OV L 157, 30.4.2004., 100. lpp.). [6] OV L 109, 19.4.2008., 27.–29 lpp. [7] Prezidenta 1993 gada Dekrēts Nr. 412 sadala Itālijas teritoriju sešās klimata joslās (A līdz F). Klasifikācija ir balstīta uz vienību “pakāpes dienā”, kas raksturo dienu skaitu gadā, kad āra temperatūra atšķiras no optimālās 20 C° un tādējādi ir vajadzīga apkure. [8] OV L 352, 24.12.2013., 1. lpp. [9] OV L 204, 31.7.2013., 15. lpp. [10] Visas Itālijas salas, izņemot Sicīliju.